**OBRAZLOŽENJE**

**Nacrta Prijedloga Odluke o socijalnoj skrbi Grada Rijeke**

Grad Rijeka započeo je 1993. godine s provedbom socijalnog programa koji je reguliran Odlukom o socijalnoj skrbi, a u čijem su fokusu osobe izložene siromaštvu i/ili socijalnoj isključenosti kojima se pruža socijalna zaštita ili se u njih ulaže kako bi prevladali nepovoljne životne okolnosti.

Važeću Odluku o socijalnoj skrbi donijelo je Gradsko vijeće Grada Rijeke dana 30. ožujka 2017. godine. Odluka je mijenjana i dopunjavana u srpnju 2018. godine i travnju 2020. godine. Odluka i Izmjene i dopune Odluke objavljene su u „Službenim novinama Grada Rijeke“ broj 3/17, 9/18 i 6/20.

U međuvremenu stupio je na snagu novi Zakona o socijalnoj skrbi (u daljnjem tekstu: Zakon). Zakon je objavljen u „Narodnim novinama“ broj 18., a stupio je na snagu dana 17. veljače 2022. godine. Zakon je doživio već prvu izmjenu i dopunu koja je stupila na snagu dana 16. travnja 2022. godine, a objavljen je u „Narodnim novinama“ broj 46. Ovim Zakonom o izmjeni i dopuni Zakona o socijalnoj skrbi primjena Zakona proširena je i na osobe pod privremenom zaštitom (raseljene osobe iz Ukrajine) sukladno Direktivi Vijeća 2001/55/EZ od 20 srpnja 2001. o minimalnim standardima za dodjelu privremene zaštite u slučaju masovnog priljeva raseljenih osoba te mjerama za promicanje uravnoteženih napora država članica pri prihvatu i snošenju posljedica prihvata tih osoba. Druga Izmjena i dopuna Zakona o socijalnoj skrbi koja je stupila na snagu dana 22. listopada 2022. godine, a objavljena je u „Narodnim novinama“ broj 119 odnosi se prvenstveno na izmjenu odredbi u kojima se iznosi naznačeni u kunama zamjenjuju eurima s obzirom na uvođenje eura kao službene valute u Republici Hrvatskoj.

U članku 289. Zakona propisano je da su jedinice lokalne i područne (regionalne) samouprave odnosno Grad Zagreb dužni u svom proračunu osigurati sredstva za ostvarivanje prava za podmirenje troškova stanovanja pod uvjetima i na način propisan Zakonom. Istim člankom se propisuje da su veliki gradovi i gradovi sjedišta županija dužni u svom proračunu osigurati sredstva za uslugu prehrane u pučkim kuhinjama, kao i pružati usluge smještaja u prihvatilišta ili prenoćišta za beskućnike na način propisan Zakonom. Nadalje, u stavku 7. istoga članka propisuje se da jedinice lokalne samouprave mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je to utvrđeno Zakonom na način propisan njihovim općim aktom, ako u svom proračunu imaju za to osigurana sredstva.

U odnosu na prijašnji Zakon o socijalnoj skrbi („Narodne novine“ broj 157/13, 152/14, 99/15, 52/16, 16/17, 130/17, 98/19, 64/20 i 138/20), novi Zakon više ne propisuje naknadu za troškove ogrjeva budući troškovi ogrjeva postaju dio troškova stanovanja. Troškovi stanovanja koji se odnose troškove ogrjeva osiguravaju se iz sredstava državnog proračuna.

Novi Zakon u članku 41. definira troškove stanovanja kao troškove koji se odnose na najamninu, komunalnu naknadu, troškove grijanja, vodne usluge te troškova koji su nastali zbog radova na povećanju energetske učinkovitosti zgrade.

Novi Zakon u članku 36. propisuje obvezu jedinicama lokalne samouprave da organiziraju rad za opće bez naknade za radno sposobne i djelomično radno sposobne samce ili članove kućanstva koji su korisnici prava na zajamčenu minimalnu naknadu te obvezu snošenja troškova za provedbu rada za opće dobro i zaštite na radu.

Ovim Nacrtom Prijedloga Odluke izvršilo se usklađenje sa novim Zakonom za naknadu troškova stanovanja ( uvedeno je novo pravo na naknadu za troškove grijanja kao dio troškova stanovanja te pravo na naknadu za troškove zbog radova na povećanju energetske učinkovitosti) te je propisan rad za opće dobro bez naknade.

Nacrtom Prijedloga Odluke proširen je i opseg prava kod naknada za troškove stanovanja koji ostvaruju korisnici zajamčene minimalne naknade, prvenstveno vodnih i komunalnih usluga.

U odnosu na odredbu Zakona koja se odnosi na ostvarivanje novčanih naknada i socijalnih usluga u većem opsegu nego je to utvrđeno Zakonom, Nacrtom Prijedloga Odluke obuhvaćene su dvije nove kategorija Korisnika i to starije osobe koje ostvaruju pravo na nacionalnu naknadu za starije osobe te žrtve obiteljskog nasilja.

Pokazala se i potreba za dodatnom zaštitom građana s prihodima nižim od dosadašnjih gradskih cenzusa prihoda te se u Nacrtu Prijedloga Odluke cenzus prihoda definira u iznosu koji je za 20% posto viši u odnosu na godišnji ustanovljeni prag siromaštva za samca u Republici Hrvatskoj, a za višečlana kućanstva se izračunava prema OECD metodologiji tako da se predlaže povećanje cenzusa prihoda u odnosu na dosadašnje cenzuse za dvočlano kućanstvo u visini od 50,90%, za tročlano kućanstvo u visini od 34,60%, za četveročlano kućanstvo u visini od 22, 50%, a za svakog daljnjeg člana u visini od 30%.

Nacrtom Prijedloga Odluke jednoroditeljskim obiteljima/kućanstvima za koje istraživanja pokazuju da je rizik od siromaštva iznadprosječan, cenzus prihoda se povećana za dodatnih 20%.

S obzirom da se u socijalnim politikama skupina osoba starije životne dobi prepoznaje kao jedna od najugroženijih skupina, Nacrtom Prijedloga Odluke predlaže povećanje cenzusa za priznavanje prava na novčanu pomoć za svakodnevne troškove umirovljenika na 60% prosječne godišnje mirovine.

Isto tako radi bolje preglednosti u odnosu na prijašnju Odluku o socijalnoj skrbi, prava iz socijalne skrbi grupirana su prema svrhama pomoći na koje se odnose ( prava na naknadu troškova stanovanja, prava na pomoć u prehrani, prava na pomoć u odgoju i obrazovanju, prava na socijalne i zdravstvene usluge te pomoć za pogrebne troškove, prava na novčane pomoći te prava na naknadu troškova javnog prijevoza).

Iz Nacrta Prijedloga Odluke o socijalnoj skrbi izostavljena je kategorija dobrovoljnih darivatelja krvi koje ne spadaju u kategoriju građana obuhvaćenih siromaštvom i socijalnom isključivosti. Njihovo dosadašnje pravo na troškove javnog prijevoza definirat će se zaključkom gradonačelnika.

Predložena Odluka o socijalnoj skrbi (u daljnjem tekstu: Odluka) ima sedam glava i to:

* glava I. Opće odredbe,
* glava II. Korisnik socijalne skrbi,
* glava III. Uvjeti za ostvarivanje prava iz socijalne skrbi,
* glava IV. Prava iz socijalne skrbi,
* glava V. Rad za opće dobro bez naknade,
* glava VI. Nadležnost i postupak,
* glava VII. Prijelazne i završne odredbe.

U nastavku se daje obrazloženje glava i pojedinih odredbi Odluke.

**Opće odredbe**

U općim odredbama predložene Odluke utvrđuje se da je Odluka opći akt kojim se temeljem Zakona utvrđuju prava koje osigurava Grad Rijeka propisana u Zakonu o socijalnoj skrbi, prava iznad standarda propisanih zakonom, uvjeti i način njihova ostvarivanja, korisnici socijalne skrbi i postupak za ostvarivanje tih prava.

Utvrđuje se da se riječi i pojmovi koji se koriste u Odluci, a koji imaju rodno značenje odnose jednako na muški i ženski rod, bez obzira u kojem su rodu navedeni.

Općim odredbama određeno je da poslove u svezi s ostvarivanjem prava iz socijalne skrbi propisanih Odlukom obavlja upravni odjel nadležan za poslove socijalne skrbi.

Nadalje, utvrđeno je da se prava iz socijalne skrbi propisana Odlukom ne mogu ostvariti na teret Grada Rijeke ako je zakonom ili drugim propisom određeno da se ostvaruju prvenstveno na teret Republike Hrvatske te drugih pravnih ili fizičkih osoba.

Propisano je da poslove ili dio poslova u ostvarivanju prava iz socijalne skrbi propisanih ovom Odlukom, Grad može povjeriti nadležnom tijelu za socijalnu skrb za područje grada Rijeke, na osnovu ugovora. Ujedno je utvrđeno da broj korisnika koji mogu ostvariti pojedina prava propisana Odlukom može biti ograničen ovisno o stanju sredstava u proračunu Grada, osim kod ostvarivanja prava na koje je Grad obavezan Zakonom. Propisano je da se prava propisana Odlukom ne mogu prenositi na drugu osobu niti nasljeđivati te da su u ostvarivanju prava utvrđena Odlukom djeca, posvojenici i pastorčad izjednačeni.

Ujedno je propisano da prava utvrđena Odlukom ne mogu ostvariti Korisnici koji imaju u vlasništvu ili suvlasništvu drugi stan ili kuću, osim stana ili kuće koju koristi za stanovanje, a koja se može otuđiti ili iznajmiti te korisnici koji imaju u vlasništvu poslovno prostor.

**Korisnik socijalne skrbi**

U ovoj glavi utvrđuje se da je pojam korisnika socijalne skrbi određen Zakonom i Odlukom te je propisano da prava iz socijalne skrbi utvrđena Odlukom mogu ostvariti: hrvatski državljani koji imaju prebivalište na području grada Rijeke, stranci sa stalnim boravkom i dugotrajnim boravištem na području grada Rijeke, osobe bez državljanstva s privremenim i stalnim boravkom i dugotrajnim boravištem na području grada Rijeke, strancima pod supsidijarnom zaštitom, azilantima i strancima pod privremenom zaštitom s prebivalištem na području grada Rijeke kojima je međunarodna zaštita odobrena posebnim propisom.

Iznimno, prava iz socijalne skrbi utvrđena ovom Odlukom može ostvariti Korisnik koji nema prebivalište na području grada Rijeka ali koji ispunjavaju uvjet udomiteljstva ili uvjet žrtve obiteljskog nasilja.

**Uvjeti za ostvarivanje prava iz socijalne skrbi**

U ovoj glavi Odluke, člankom 12. propisani su svi uvjeti za ostvarivanje prava iz socijalne skrbi (pravo na zajamčenu minimalnu naknadu, uvjet prihoda, uvjet nacionalne naknade za starije osobe, pravo na osobnu invalidninu, pravo na doplatak za pomoć i njegu, uvjet oštećenja organizma, uvjet stradalnik rata, uvjet korištenja doplatka za djecu, uvjet udomiteljstva, uvjet žrtva obiteljskog nasilja ). U odnosu na važeću Odluku, socijalni uvjet je razdvojen na tri zasebna uvjeta: pravo na zajamčenu minimalnu naknadu, pravo na osobnu invalidninu i pravo na doplatak za pomoć i njegu. Novi Zakon je ukinuo pravo na naknadu do zaposlenja te pravo na socijalnu uslugu rane intervencije, pa stoga navedeni uvjeti nisu uvršteni u Odluku. Osim navedenih, predložena su dva nova uvjeta i to uvjet nacionalne naknade za starije osobe i uvjet žrtva obiteljskog nasilja. U odnosu na važeću Odluku uvjet jednoroditeljstva, uvjet mirovinskog prihoda i uvjet starije radno neaktivne osobe u Odluci obuhvaćeni su uvjetom prihoda.

Člankom 15. propisuje se da uvjet nacionalne naknade za starije osobe ispunjava Korisnik starija osoba koja ostvaruje pravo na nacionalnu naknadu za starije osobe sukladno propisu kojim se uređuje ostvarivanje prava na nacionalnu naknadu za starije osobe.

Člankom 22. propisuje da uvjet žrtve obiteljskog nasilja ispunjava Korisnik odrasla osoba ili dijete kojemu je priznato pravo na uslugu smještaja u sklonište (dom ili prihvatilište) za žrtve obiteljskog nasilja na području grada Rijeke na temelju rješenja nadležnog tijela za socijalnu skrb.

**Prava iz socijalne skrbi**

U ovoj glavi utvrđena su prava iz socijalne skrbi koje se predlažu Odlukom.

Prava iz socijale skrbi podijeljena su u šest poglavlja, i to: prava na naknadu za troškove stanovanja, prava na pomoć u prehrani, prava na pomoć u odgoju i obrazovanju, prava na socijalne i zdravstvene usluge te pomoć za pogrebne troškove, prava na novčane pomoći te prava na naknadu troškova javnog prijevoza.

1. **prava na naknadu za troškove stanovanja, i to**:
   1. pravo na naknadu za troškove najamnine,
   2. pravo na naknadu za troškove naknade za korištenje nužnog smještaja,
   3. pravo na naknadu za troškove grijanja i to:
      1. pravo na naknadu za troškove električne energije,
      2. pravo na naknadu za troškove opskrbe toplinskom energijom,
      3. pravo na naknadu za troškove opskrbe plina,
      4. pravo na naknadu za troškove grijanja na drva,
   4. pravo na naknadu za troškove vodnih i drugih komunalnih usluga,
   5. pravo na naknadu za troškove zbog radova na povećanju energetske učinkovitosti zgrade,

**2. prava na pomoć u prehrani, i to:**

2.1.pravo na pomoć za uslugu prehrane u Pučkoj kuhinji,

2.2. pravo na besplatnu hranu za dojenčad,

**3. prava na pomoć u odgoju i obrazovanju, i to:**

3.1. pravo na pomoć za nabavu opreme za novorođenče,

3.2. pravo na pomoć za podmirenje troškova boravka djece u predškolskim ustanovama

3.3. pravo na pomoć za podmirenje troškova marende i prehrane te rada učitelja u produženom/cjelodnevnom boravku učenika osnovne škole,

3.4. pravo na pomoć za nabavu obrazovnog materijala i pribora za učenike osnovnih škola,

3.5. pravo na novčanu pomoć za srednjoškolsko i visokoškolsko obrazovanje,

**4. prava na socijalne i zdravstvene usluge te pomoć za pogrebne troškove, i to:**

4.1. pravo na uslugu pomoći u kući,

4.2. pravo na uslugu smještaja i liječenja u Psihijatrijskoj bolnici Lopača,

4.3. pravo na pomoć za pogrebne troškove,

**5. prava na novčanu pomoć, i to:**

5.1. pravo na novčanu pomoć za svakodnevne životne troškove umirovljenika,

5.2. pravo na novčanu pomoć za svakodnevne životne troškove starijih osoba bez osobnog prihoda,

5.3. pravo na novčanu pomoć za nabavu kućanskog uređaja.

**6. prava na naknadu troškova javnog prijevoza, i to:**

6.1. pravo na naknadu troškova socijalne mjesečne vozne karte,

6.2. pravo na naknadu troškove mjesečne vozne karte za srednjoškolce i studente,

6.3. pravo na naknadu troškova mjesečne povlaštene karte.

Odredbama članaka 24. do 36. Odluke utvrđeni su sadržaj, uvjeti i način za ostvarivanje svakog pojedinog prava koji se odnosi na naknadu za troškove stanovanja.

Odredbama članaka 37. do 39. Odluke utvrđeni su sadržaj, uvjeti i način za ostvarivanje svakog pojedinog prava koji se odnosi na prava na pomoć u prehrani.

Odredbama članaka 40. do 46. Odluke utvrđeni su sadržaj, uvjeti i način za ostvarivanje svakog pojedinog prava koji se odnosi na prava na pomoć u odgoju i obrazovanju.

Odredbama članaka 47. do 51. Odluke utvrđeni su sadržaj, uvjeti i način za ostvarivanje svakog pojedinog prava koji se odnosi na prava na socijalne, zdravstvene usluge te pomoć za pogrebne troškove.

Odredbama članaka 52. do 54. Odluke utvrđeni su sadržaj, uvjeti i način za ostvarivanje prava na novčanu pomoć.

Odredbama članaka 55. do 58. Odluke utvrđeni su sadržaj, uvjeti i način za ostvarivanje prava na naknadu troškova javnog prijevoza.

**Rad za opće dobro bez naknade**

U ovoj glavi propisano je da su u radovima za opće dobro bez naknade obvezni sudjelovati radno sposobni ili djelomično radno sposobni samac korisnik zajamčene minimalne naknade ili članovi kućanstva koji su korisnici zajamčene minimalne naknade, utvrđeni rješenjem nadležnog tijela za socijalnu skrb.

Propisano da će organizaciju provedbe rada za opće dobro bez naknade Gradonačelnik utvrditi zaključkom.

Nadalje je propisano da se rad za opće dobro bez naknade izvršava se na temelju ugovora kojim se određuje trajanja rada, mjesto obavljanja rada, opseg i vrsta posla te da u radovima za opće dobro korisnici zajamčene minimalne naknade mogu sudjelovati od 60 do 90 sati mjesečno, a da će troškove za provedbu rada za opće dobro i zaštite na radu podmirivat će Grad.

Propisana je i obveza da je Grad dužan nadležnom tijelu za socijalnu skrb jednom mjesečno dostavljati podatke o korisnicima zajamčene minimalne naknade koji su uredno pozvani, a nisu se odazvali niti sudjelovali u radovima za opće dobro.

**Nadležnost i postupak**

U ovoj glavi Odluke propisan je postupak za ostvarivanje prava iz socijalne skrbi utvrđenih Odlukom. Utvrđeno je da je postupak hitan te da se pokreće na zahtjev stranke, njezinog bračnog druga, izvanbračnog druga, životnog partnera, punoljetnog djeteta, roditelja, skrbnika ili udomitelja te putem nadležnog tijela za socijalnu skrb. Propisano je da Odjel iznimno može pokrenuti postupak po službenoj dužnosti kada utvrdi ili sazna da je s obzirom na postojeće činjenično stanje radi zaštite interesa osobe, potrebno pokrenuti takav postupak.

Propisano je da se zahtjev podnosi Odjelu na propisanom obrascu te da je uz zahtjev za pokretanje postupka za ostvarivanje prava iz socijalne skrbi, kao i tijekom korištenja prava, podnositelj dužan dostaviti, odnosno predočiti Odjelu odgovarajuće isprave odnosno dokaze potrebne za ostvarivanje prava.

Nadalje, propisano je da Odjel može odlučiti o posebnom ispitivanju relevantnih činjenica i okolnosti od kojih ovisi ostvarivanje pojedinačnog prava, posjetom obitelji podnositelja zahtjeva ili na drugi odgovarajući način.

Utvrđeno je da o zahtjevu za ostvarivanje prava, odnosno pomoći propisanih ovom Odlukom u prvom stupnju odlučuje Odjel rješenjem ako Odlukom nije drugačije određeno, te da o žalbi protiv rješenja o priznavanju prava na naknadu troškova stanovanja odlučuje nadležno tijelo Primorsko-goranske županije, a protiv rješenja Odjela o ostvarivanju ostalih prava utvrđenih Odlukom ministarstvo nadležno za poslove socijalne skrbi.

Propisano je da je Odjel dužan voditi evidenciju i dokumentaciju o ostvarivanju prava iz socijalne skrbi propisanih Odlukom.

Također je propisano da informacije o mogućnostima ostvarivanja prava utvrđenih Odlukom stranke mogu dobiti i putem web aplikacije Socijalni program Grada Rijeke.

Posebno je razrađen postupak vraćanja neosnovane primljene pomoći te je utvrđena mogućnost sklapanja nagodbe o načinu i vremenu povrata neosnovano primljene pomoći pri čemu će se uzimati u obzir imovno stanje i socijalni status Korisnika.

**Prijelazne i završne odredbe**

U ovoj glavi propisano je da danom stupanja na snagu ove Odluke prestaje važiti važeća Odluka o socijalnoj skrbi ("Službene novine Grada Rijeke" broj 3/17, 9/18 i 6/20) te je propisano da će se ova Odluka objaviti u „Službenim novinama Grada Rijeke te da stupa na snagu 1. siječnja 2023. godine.

S obzirom da će financijska sredstava za provođenje predložene Odluke biti planirana u Prijedlogu proračuna za 2023.godinu, utvrđuje se stupanje na snagu Odluke sa danom 01. siječnja 2023. godine.

Financijska sredstva za provođenje predložene Odluke planirat će se u prijedlogu financijskog plana Odjela gradske uprave za zdravstvo i socijalnu skrb na programu 1149 Socijalni program Grada Rijeke u iznosu od 3.665.100,00 EUR-a. Također planira se da će iznos od 457.000,00 EUR-a ići na teret trgovačkog i komunalnih društava Grada Rijeke.